माधवको भनाइप्रति संकेत गर्दै दाहालले भने, 'समीकरण भत्काउने कोसिस भइरहेको छ'
प्रधानमन्त्री पुष्पकमल दाहालले सत्ता समीकरण भत्काउने कोसिस भइरहेको बताएका छन् । माओवादी संसदीय दलको बैठकमा शनिबार उनले एकीकृत समाजवादीका अध्यक्ष माधवकुमार नेपालको भनाइप्रति संकेत गर्दै एकीकृत समाजवादीभित्रको द्वन्द्वका कारण समीकरण भत्काउने कोसिस भइरहेको बताए ।
काठमाडौँ — प्रधानमन्त्री पुष्पकमल दाहालले सत्ता समीकरण भत्काउने कोसिस भइरहेको बताएका छन् । माओवादी संसदीय दलको बैठकमा शनिबार उनले एकीकृत समाजवादीका अध्यक्ष माधवकुमार नेपालको भनाइप्रति संकेत गर्दै एकीकृत समाजवादीभित्रको द्वन्द्वका कारण समीकरण भत्काउने कोसिस भइरहेको बताए ।यद्यपि दाहालले समीकरण दायाँबायाँ हुने संभावना नभएको दाबी गरे । ‘एकीकृत समाजवादीभित्रको अन्तरविरोधका कारण समीकरण भत्काउने कोसिस भइरहेको छ,’ दाहालको भनाइ थियो, ‘अहिलेको अवस्थामा समीकरण दायाँबायाँ हुँदैन । अघि बढ्छ ।’ उनले प्रमुख प्रतिपक्ष कांग्रेस विभिन्न बहानामा समीकरण भत्काउने खेलमा लागेको आरोप समेत लगाएका थिए । ‘प्रतिपक्षको काम सत्ता समीकरण भत्काउने परम्पराजस्तो देखियो,’ दाहालको भनाइ थियो ।एमाले अध्यक्ष केपी शर्मा ओलीले पनि समीकरण भत्काउन् षड्यन्त्रमा देशी-विदेशी शक्ति षड्यन्त्र भइरहेको दाबी गरेका थिए । उनले शुक्रबार नवलपुरमा एमाले अधिवेशनलाई सम्बोधन गर्दै समीकरण भत्काउन षड्यन्त्र भए पनि त्यो संभव नहुने बताएका थिए ।एकीकृत समाजवादी अध्यक्ष नेपाल सुदूरपश्चिमको आफ्नो दलको नेतृत्वप्रति एमालेको असहयोगलगायतका विषयमा असन्तुष्टि जनाउँदै आएका छन् । उनले पछिल्लो समयमा एमाले अध्यक्ष केपी शर्मा ओलीको व्यवहारप्रति लक्षित गर्दै सत्ता समीकरणप्रति असन्तुष्टि जनाउँदै आएका छन् । उनले आफ्नो पार्टीले चाहेमा सत्ता समीकरणमा उथलपुथल ल्याउने क्षमता भएको गत साता बताएका थिए ।